b'\n_START_ARTICLE_\nCleopatra VII ng Ehipto\n_START_SECTION_\nTalambuhay\n_START_PARAGRAPH_\nSa pagkamatay ng kanyang ama noong 51 BK, naging kasama siyang pinuno ng Ehipto ng kanyang kapatid na lalaking si Ptolemy XIII, na naging asawa niya rin, ayon sa kaugaliang Ehipsiyo.  Naganap ito noong 18 taong gulang na siya.  Noong 49 BK, pinatalsik ng mga tagapag-alaga ni Ptolemy XIII si Cleopatra mula sa kanyang kapangyarihan.  Nang makilala ni Cleopatra si Julius Caesar noong nasa Ehipto ito habang tinutugis ang kalabang si Pompey, ibinalik ni Julius Caesar sa kanyang trono at pamumuno ng Ehipto.  Pagkamatay ni Ptolemy XIII, nagpakasal naman si Cleopatra sa isa pa niyang nakababatang kapatid na lalaking si Ptolemy XIV.  Subalit nagpunta si Cleopatra sa Roma sa piling ni Julius Caesar.  Nagkaroon siya ng anak na lalaki kay Caesar._NEWLINE_Noong sumakabilang buhay si Julius Caesar, nagbalik si Cleopatra sa Ehipto.  Umibig siya kay Marcus Antonius, isang Romanong heneral.  Nagkaroon si Cleopatra ng kambal na mga anak kay Marcus Antonius.  Nang mamatay si Marcus Antonius, nagpakamatay si Cleopatra noong 30 BK.\n_START_SECTION_\nPinagmulan ng pangalan\n_START_PARAGRAPH_\nAng pangalang "Cleopatra" ay hango sa Griyegong salitang ang ibig sabihin ay "luwalhati ng ama". Ang kaniyang buong pangalan ay Cleopatra Thea Filopator na may pakahulugang "ang Diyosa Cleopatra, Minamahal ng Kaniyang Ama".\n_START_SECTION_\nKaugnayan sa kasalukuyan\n_START_PARAGRAPH_\nSa kasalukuyan, marahil isa na siya sa pinakatanyag sa lahat ng namuno sa makalumang Ehipto; at kinilala rin sa pangalang "Cleopatra".  Nakalimutan na ang lahat ng kaniyang mga sinundan. Sa katunayan, hindi namunong mag-isa si Cleopatra. Kapinuno, o kasama niyang namuno ang kaniyang ama, kapatid na lalaki, kapatid na asawa rin, at anak. Gayumpaman, sa lahat ng mga pagkakataong ito, ang mga kapinuno niya ay hari lamang sa pangalan dahil si Cleopatra ang may tunay na kapangyarihan.'